તેમણે આ સંકુલ અંગે વધુ વિગત આપતાં જણાવ્યું હતું કે, “આજની પેઢીને દેશભક્તિની શીખ આપતું આ મ્યુઝિયમ વર્લ્ડ ક્લાસ બને તે માટે અમે પૂરા પ્રયત્નો કર્યા છે. ગાંધીજીનાં જીવનદર્શન અને આઝાદીના સંગ્રામનો ઇતિહાસ તેમાં આવરી લેવાયો છે. ૧૧૭ સીટનું ઑડિટોરિયમ, ગુજરાતના સ્વાતંત્ર્ય સેનાનીઓ અંગેની ગેલેરી, મેડિટેશન હૉલ વગેરે બનાવાયાં છે. કચ્છમાં દિલ્હીના ઈન્ડિયા ગેટ કે મુઘલ ગાર્ડનની ઝાંખી થાય તે માટે અમે પ્રયત્ન કર્યો છે. લોકશાહીના પ્રતીકસમા સંસદ ભવનનો પોણો ભાગ બનાવાયો છે. ચાર દરવાજાના બદલે ત્રણ દરવાજા બનાવ્યા છે અને તેની અંદર વિવિધ રચનાને આકાર અપાયો છે. આ રચનાઓ થકી દેશના ઇતિહાસને સમજાવાશે. કચ્છમાં કાર્યરત આશાપુરા ગ્રૂપના એમ.ડી. ચેતનભાઇ શાહનું આ વિઝન સામાજિક જવાબદારી નિભાવવાના ભાગરૂપે અને આજની પેઢીને સ્વાતંત્ર્ય સંગ્રામની ઝાંખી મળી શકે તે માટે છે.”